Birthe Rønn Hornbech (V), 2000-05-16:
Lad os nu tage forslagsstillerne helt på ordet.
Hvad er diskrimination?
Det eksempel, der nævnes i bemærkningerne, nemlig at højtuddannede udlændinge tager til udlandet, fordi de ikke kan få job i Danmark, viste sig jo at være en presseand, så det eksempel duer ikke.
Hvem er det, der diskriminerer?
Lad os få det at vide.
Er det ganske almindelige mennesker, der gerne vil have lov til at leve, som de altid har gjort, og som tillader sig at skrive læserbreve om, at her er for mange udlændinge?
Er det dem, der diskriminerer?
Er det den gamle dame, der er utryg ved en sort hjemmehjælper?
Er det hende, der skal indbringes for et klagenævn?
Er det de mange danskere, der burde ligge på hospitalet, men må finde sig i at leve på Fredericias banegård, fordi masser af udlændinge blæser højt og flot på besøgstider og omgangsformer på danske hospitaler?
Er det ikke netop danskerne, der diskrimineres, fordi de ikke tør sige deres mening, men lader sig tyrannisere af en levevis, der er dem inderligt imod?
Skal vi tage hensyn til muslimske kvinder, der ikke vil behandles af mandlige læger, og samtidig påtvinge danskere hjemmehjælpere af udenlandsk herkomst?
Er det i virkeligheden ikke de svageste danskere, man rammer med dette forslag?
Vi vil gerne efterlyse en åben debat om, hvad det egentlig er, man mener med diskrimination, og hvem det er, man ønsker at slå i hovedet.
Vi tror, det bliver de socialt dårligst stillede danskere, der er bekymrede for deres egen velfærd.
Hvis man havde kendt den folkelige opfattelse af disse problemer, ville man aldrig have fremsat forslaget her.
Det er med til at grave grøfter, og alene det at fremhæve ordet race og henvise til historien vidner om en meget ubehagelig indstilling til egne landsmænd, der ønsker at diskutere udlændingepolitik og ønsker at værne folk og fædreland mod den indvandring, der ifølge regeringens egne tal om 20 år kan udgøre trekvart million personer.
Så vil jeg også meget gerne spørge forslagsstillerne: Hvorfor medtager man ikke kønsdiskrimination?
Er det, fordi den netop findes blandt indvandrerne?
Hvad vil forslagsstillerne stille op med kvindeundertrykkelse? Skal den ikke kunne indbringes for nævnet?
Hvordan er det, det står til i SF?
Er der ikke sket det, at de politisk korrekte og velbjærgede i SF, som jo ikke kunne drømme om selv om at gå foran og ansætte udlændinge, har forpestet debatten og vist foragt over for deres egne landsmænd, f.eks. ved at skrive, at det er flovt at være dansker?
Er det ikke de selvgode med de helt rigtige meninger, der mener sig berettiget til at slå landsmænd oven i hovedet, når de fremsætter meninger, der ikke er politisk korrekte?
Vi skal slås i hovedet med klageorganer, løftede pegefingre, moraliseren og kvalmende selvgodhed, så danskerne efterhånden ikke engang tør løfte et øjenbryn, hvis de ser en flot negerpige, for det er naturligvis diskriminerende at sige neger, og det er overhovedet diskriminerende at kigge efter stolte somaliere i farverige gevandter.
Det tør vi heller ikke mere.
Forslaget her handler ikke om at gavne udlændinge.
Der er ikke andre end venstrefløjen og den aller-, alleryderste højrefløj, der kunne drømme om at bruge begrebet race om mennesker.
Det begreb hører jo hjemme inden for kvægavl og hesteavl.
Men det er tankevækkende, at SF bliver ved med at bruge det forslag, det parti, der aldrig har udtalt sig imod Stalins udryddelseslejre.
Det er ikke lovgiveres arbejde at lovgive om omgangsformer.
Forslaget her - det vil være min påstand - kommer til at ødelægge og lægge gift for det personlige møde mellem danskere og udlændinge.